KOMISIJOS SPRENDIMAS
2008 m. gruodžio 5 d.
kuriuo pratęsiamas Tarybos direktyvos 91/440/EEB ir Europos Parlamento ir Tarybos direktyvos 2001/14/EB tam tikrų nuostatų išimčių, padarytų Airijai ir Jungtinei Karalystei dėl Šiaurės Airijos, taikymas
(pranešta dokumentu Nr. C(2008) 7703)
(Tekstas autentiškas tik anglų kalba)
(2008/981/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 29 d. Tarybos direktyvą 91/440/EEB dėl Bendrijos geležinkelių plėtros (1), ypač į tos direktyvos 14a straipsnio 3 dalį, taip pat į 2001 m. vasario 26 d. Europos Parlamento ir Tarybos direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (2), ypač į jos 33 straipsnio 3 dalį,
kadangi:
(1)
Pagal Direktyvos 91/440/EEB 14a straipsnį ir Direktyvos 2001/14/EB 33 straipsnį Airijai ir Jungtinei Karalystei, atsižvelgiant į jų ypatingą geografinę padėtį, dėl Šiaurės Airijos leista netaikyti tam tikrų šiose direktyvose nustatytų reikalavimų, pavyzdžiui, pavesti nepriklausomai institucijai vykdyti funkcijas, garantuojančias tinkamą ir nediskriminuojamą prieigą prie infrastruktūros, įsteigti reguliavimo instituciją, ir nesilaikyti nuostatų, susijusių su pajėgumų teisėmis, bendraisiais susitarimais ir geležinkelių tinklo didžiausios apkrovos atveju taikomomis priemonėmis, taip pat kitų nuostatų. Šios išimtys baigė galioti 2008 m. kovo 14 d.
(2)
Pratęsti išimčių galiojimą dar penkeriais metais Airija paprašė 2007 m. kovo 13 d., o Jungtinė Karalystė - 2007 m. kovo 14 d.
(3)
Remdamasi šių valstybių narių pateiktais įrodymais Komisija nusprendė, kad išimčių galiojimo pratęsimą dar penkeriais metais galima būtų pateisinti ypatinga Airijos ir Šiaurės Airijos geografine padėtimi ir tuo, kad šiuo metu neplanuojama ateityje plėtoti krovinių vežimo geležinkeliais paslaugas ir tarptautinio keleivių vežimo geležinkeliais paslaugas. Artimiausiais metais galimos direktyvose nustatytų reikalavimų, kuriems taikomos išimtys, laikymosi išlaidos būtų didesnės už naudą, kuri galėtų būti gauta visiškai įgyvendinus visus Bendrijos geležinkelių transporto paslaugų rinką reglamentuojančių teisės aktų reikalavimus.
(4)
Šio sprendimo priėmimas užtruko dėl vėlavimo atsakyti į kelis Komisijos kreipimusis labiau pagrįsti pirmiau minėtus prašymus. Sprendimas, kuriuo pratęsiamas Airijai ir Jungtinei Karalystei dėl Šiaurės Airijos padarytų išimčių galiojimas, turėtų būti taikomas atgaline data nuo 2008 m. kovo 15 d.
(5)
Šiuo sprendimu nustatytos priemonės atitinka pagal Direktyvos 91/440/EEB 11a straipsnį ir Direktyvos 2001/14/EB 35 straipsnį įsteigto Europos geležinkelių plėtros komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 91/440/EEB 14a straipsnio 1 dalyje Airijai ir Jungtinei Karalystei dėl Šiaurės Airijos padarytos išimties galiojimas pratęsiamas iki 2013 m. kovo 14 d.
2 straipsnis
Direktyvos 2001/14/EB 33 straipsnio 1 dalyje Airijai ir Jungtinei Karalystei dėl Šiaurės Airijos padarytos išimties galiojimas pratęsiamas iki 2013 m. kovo 14 d.
3 straipsnis
Šis sprendimas taikomas nuo 2008 m. kovo 15 d.
4 straipsnis
Šis sprendimas skirtas Airijai ir Jungtinei Karalystei.
Priimta Briuselyje, 2008 m. gruodžio 5 d.